再用前韻酬端約
作者：蔡戡
朝代：宋

paragraphs: 君才千丈騰彩虹，揮毫落紙萬象空。
我猶頑石不可攻，愁吟嘈雜鳴寒蟲。
典刑况有先文恭，短檠終夜臨書櫳。
騷雅不減陶謝風，簫韶迭奏鼓與鏞。
顧我羞澀難爲容，鉛刀一割無餘鋒。
古人相遇如雲龍，交情自得氣槩中。
翛然坐對兩臞翁，一笑莫逆醉臉紅。
世間萬事空牢籠，信知我輩情所鍾。
舉杯屬君無匆匆，人生聚散西復東。